NARIADENIE KOMISIE (EÚ) 2022/85

z 20. januára 2022,

ktorým sa mení príloha II k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí flonikamidu v alebo na určitých produktoch

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) flonikamidu boli stanovené v prílohe II k nariadeniu (ES) č. 396/2005.

(2) V súvislosti s postupom povoľovania použitia prípravku na ochranu rastlín s obsahom účinnej látky flonikamid na citrusových plodoch, čerešniach, slivkách, jahodách, ostružinách, malinách, „inom drobnom a bobuľovom ovocí“, „inej koreninovej a hľuzovej zelenine“, rajčiakoch, baklažánoch, cuketách, tekvicových s nejedlou šupou, „šalátoch a podobných listových zeleninách“, strukovinách, raži, pšenici a chmeli boli v súlade s článkom 6 ods. 1 nariadenia (ES) č. 396/2005 podané žiadosti o úpravu existujúcich MRL.

(3) Uvedené žiadosti posúdili príslušné členské štáty v súlade s článkom 8 nariadenia (ES) č. 396/2005 a Komisii a boli zaslané hodnotiace správy.

(4) Európsky úrad pre bezpečnosť potravín (ďalej len „úrad“) žiadosti a hodnotiace správy posúdil, pričom preskúmal najmä riziká pre spotrebiteľov a v relevantných prípadoch aj pre zvieratá, a k navrhovaným MRL vydal odôvodnené stanoviská (2). Uvedené stanoviská zaslal žiadateľom, Komisii a členským štátom a sprístupnil ich verejnosti.

(5) Pokiaľ ide o citrusové plody, čerešne, slivky, rajčiaky, baklažány, cukety, tekvicové s nejedlou šupou, raž, pšenicu a chmeľ, žiadatelia počas preskúmania vykonaného v súlade s článkom 12 nariadenia (ES) č. 396/2005 predložili informácie, ktoré predtým neboli k dispozícii. Tieto informácie sa týkajú analytických metód, skúšok na rezíduá, stability pri skladovaní a štúdií o hydrolýze.

(6) Úrad dospel k záveru, že v prípade všetkých produktov uvedených v odôvodnení 2 sú splnené všetky požiadavky na údaje a že úpravy MRL požadované žiadateľmi sú prijateľné s ohľadom na bezpečnosť spotrebiteľov na základe posúdenia expozície spotrebiteľa v prípade 27 špecifických európskych skupín spotrebiteľov. Úrad zohľadnil najaktuálnejšie informácie o toxikologických vlastnostiach flonikamidu. Riziko prekročenia prijateľného denného príjmu alebo akútnej referenčnej dávky sa nepreukázalo pri vystavení v priebehu života účinkom tejto látky konzumáciou všetkých potravín, ktoré ju môžu obsahovať, ani pri krátkodobom vystavení spôsobenom zvýšenou konzumáciou príslušných produktov.

(7) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(8) Nariadenie (ES) č. 396/2005 by sa preto malo zodpovedajúcim spôsobom zmeniť.

(9) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha II k nariadeniu (ES) č. 396/2005 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 20. januára 2022 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Vedecké správy EFSA sú k dispozícii online: http://www.efsa.europa.eu:

Reasoned opinion on the modification of the existing maximum residue levels for flonicamid in strawberries and other berries (Odôvodnené stanovisko k úprave existujúcich maximálnych hladín rezíduí flonikamidu v jahodách a inom bobuľovom ovocí). Vestník EFSA (EFSA Journal) (2019) 17(7):5745.

Reasoned opinion on the modification of the existing maximum residue levels for flonicamid in various crops (Odôvodnené stanovisko k úprave existujúcich maximálnych hladín rezíduí flonikamidu v rôznych plodinách). Vestník EFSA (EFSA Journal) (2018) 16(9):5410.

Reasoned opinion on the modification of the existing maximum residue levels for flonicamid in various root crops (Odôvodnené stanovisko k úprave existujúcich maximálnych hladín rezíduí flonikamidu v rôznych koreňových plodinách). Vestník EFSA (EFSA Journal) (2018) 16(9):5414.

Reasoned Opinion on the evaluation of confirmatory data following the Article 12 MRL review for flonicamid (Odôvodnené stanovisko k hodnoteniu potvrdzujúcich údajov po preskúmaní MRL flonikamidu podľa článku 12). Vestník EFSA (EFSA Journal) (2020) 18(5):6117.